ขาช้อปลุย! ครม.ไฟเขียวช้อปช่วยชาติ หนุนใช้จ่ายปลายปีคึกคัก
ขาช้อปลุย! ครม.ไฟเขียวช้อปช่วยชาติ หนุนใช้จ่ายปลายปีคึกคัก
13 ธ.ค. 2559

นางกอบกาญจน์ วัฒนวรางกูร รมว.ท่องเที่ยวและกีฬา เปิดเผยว่า ที่ประชุมคณะรัฐมนตรี (ครม.) อนุมัติมาตรการช้อปช่วยชาติ ซึ่งเชื่อว่าจะทำให้บรรยากาศจับจ่ายใช้สอยช่วงปลายปีมีมากขึ้น
ขณะที่ นายกอบศักดิ์ ภูตระกูล ผู้ช่วยรัฐมนตรีประจำสำนักนายกรัฐมนตรี เปิดเผยว่า กระทรวงการคลังได้เสนอให้มาตรการยกเว้นภาษีให้ผู้ที่สำหรับการซื้อสินค้าและค่าบริการ ในช่วงวันที่ 14-31 ธ.ค. 59 ตามจำนวนจ่ายจริงแต่ไม่เกิน 15,000 บาท โดยสามารถนำใบกำกับภาษีจากผู้ประกอบการมาหักภาษีเงินได้
สำหรับในปีนี้ได้เพิ่มจำนวนวันภายใต้มาตรการดังกล่าวเป็น 18 วันจากปีที่แล้ว 7 วัน สิ่งที่ซื้อและสามารถได้รับสิทธิจะไม่รวมค่า สุรา เบียร์ ไวน์ รถยนต์ รถจักรยานยนต์ เรือ น้ำมัน ก๊าซ และไม่รวมค่าบริการที่จ่ายให้ผู้ประกอบการเป็นค่านำเที่ยว มัคคุเทศน์ ค่าที่พัก โรงแรม เนื่องจากได้มีการยกเว้นไปแล้วสำหรับมาตรการกระตุ้นการท่องเที่ยว
ทั้งนี้ รัฐบาลคาดว่ามาตรการดังกล่าวจะช่วยกระตุ้นกำลังซื้อปลายปี ทำให้มีเงินหมุนเวียนในระบบ และช่วยบรรเทาภาระภาษีใหกับประชาชน อีกทั้งกระตุ้นกำลังซื้อ
ขณะที่ในระยะยาว เป็นการจูงใจผู้ประกอบการเข้าสู่ระบบภาษี ซึ่งเป็นการขยายฐานภาษีที่จะช่วยเพิ่มการจัดเก็บภาษีให้กับรัฐบาลต่อไป
“ปีที่แล้ว มีคนใช้ประมาณ 1 ล้านคน เม็ดเงินลดภาษีประมาณ 1,200 ล้านบาท มียอดขายเกือบหมื่นล้านบาท เนื่องจากปีที่แล้วมีเวลาประมาณ 1 สัปดาห์ ส่วนปีนี้คาดว่าจะมีคนใช้ 2 ล้านคน เม็ดเงินประมาณ 2 หมื่นล้านบาท ช่วยประชาชนในช่วงปลายปีให้เกิดความคึกคัก ถือเป็นมาตรการกระตุ้นเศรษฐกิจอีกด้านหนึ่ง”นายกอบศักดิ์ กล่าว